Proiect 

PARLAMENTUL REPUBLICII MOLDOVA

LEGE
cu privire la ajutorul social
Parlamentul adoptă prezenta lege organică.

Capitolul I

Dispoziţii generale
Articolul 1. Obiectul legii 

Prezenta lege reglementează cadrul legal şi garantează familiilor defavorizate dreptul la un nivel de trai decent şi posibilităţi egale, prin acordarea ajutorului social. 

Articolul 2. Scopul legii 
Prezenta lege are drept scop asigurarea unui venit lunar minim garantat familiilor defovorizate, prin acordarea ajutorului social, stabilit în conformitate cu evaluarea venitului global mediu lunar al familiei şi necesitatea de asistenţă socială.
Articolul 3. Noţiuni de bază
În sensul prezentei legi, noţiunile utilizate semnifică:

familie – două sau mai multe persoane ce locuiesc în comun, indiferent dacă au sau nu relaţii de rudenie, menţin o gospodărie şi un buget comun. Beneficiază de drepturile familiei şi o persoană majoră, care nu este membru al unei familii;
copil – orice persoană sub vîrsta de 18 ani, iar în cazul în care aceasta îşi continuă studiile în instituţiile de învăţămînt la cursurile de zi - pînă la absolvirea instituţiei respective, însă cel mult pînă la atingerea vîrstei de 23 ani;
solicitant – unul dintre membrii familiei, cu drept deplin de exerciţiu, sau reprezentantul legal al familiei, ce depune cererea de acordare a ajutorului social;
ajutor social – plata lunară în bani, acordată familiei defavorizate; 

venit lunar minim garantat al familiei – nivel minim al venitului lunar calculat necesar pentru existenţa unei familii;
venit global mediu lunar al familiei – media lunară a sumelor mijloacelor obţinute de familie sub formă bănească şi naturală (în continuare - venit global al familiei);
familie defavorizată – familia care are un venit global mediu lunar mai mic decît mărimea venitului lunar minim garantat.

Articolul 4. Sfera de acţiune a prezentei legi

Acţiunea prezentei legi se extinde asupra familiilor ai căror membri sînt cetăţeni ai Republicii Moldova precum şi asupra cetăţenilor altor state, apatrizi sau refugiaţi, care au domiciliu în Republica Moldova, în conformitate cu legislaţia. 
Capitolul II

Dreptul, cuantumul şi modul de stabilire a ajutorului social 
Articolul 5. Dreptul la ajutor social 

(1) Beneficiază de dreptul la ajutor social familiile defavorizate în cazul în care toţi membrii adulţi ai acesteia corespund cel puţin uneia dintre următoarele situaţii:

a) au atins vîrsta de pensionare necesară la data obţinerii dreptului la pensie;
b) sînt persoane cu disabilităţi;
c) au un venit declarat provenit din salarizare pe timp deplin sau parţial, sau desfăşoară o activitate în scopul obţinerii unor venituri;
d) sînt şomeri înregistraţi la agenţia teritorială pentru ocuparea forţei de muncă în a cărei rază teritorială îşi are domiciliul şi care nu refuză neîntemeiat un loc de muncă corespunzător sau participarea la servicii de stimulare a ocupării forţei de muncă oferite de agenţii;
e) îngrijesc  un copil mai mic de 6 ani;
f) îngrijesc  o persoană cu disabilităţi din familie sau  o persoană cu vîrsta mai mare de 75 ani din aceiaşi familie.
(2) La determinarea dreptului la ajutorul social se exclud membrii familiilor care:

a) deţin cetăţenia Republicii Moldova, dar nu domiciliază pe teritoriul acesteia; 
b) îşi ispăşesc pedeapsa privativă de libertate;
c) îşi satisfac serviciul militar în termen; 
d) se află la întreţinerea statului.
(3) Familia nu are dreptul la ajutor social dacă cel puţin un membru al acesteia deţine în proprietate/posesie bunuri ce atestă un grad sporit de bunăstare. Indicatorii de bunăstare se aprobă de Guvern.
Articolul 6. Cuantumul ajutorului social
(1) Cuantumul lunar al ajutorului social se stabileşte ca diferenţa dintre venitul lunar minim garantat al familiei şi venitul global al acesteia. 
 (2) În cazul în care cuantumul lunar al ajutorului social al familiei este mai mic de 25 lei, achitarea se efectuează printr-o singură plată, calculată ca suma ajutorului social pentru lunile pentru care a fost stabilit. 
Articolul 7. Venitul lunar minim garantat 

(1) Venitul lunar minim garantat al familiei constituie suma cuantumurilor veniturilor lunare minime garantate stabilite pentru fiecare membru al acesteia.

(2) Venitul lunar minim garantat al familiei este calculat după următoarea formulă:
a) venitul lunar minim garantat pentru solicitant; 
b) 70% din venitul lunar minim garantat pentru fiecare alt membru adult al familiei; 

c) 50% din venitul lunar minim garantat  pentru fiecare copil; 
d) 100% din venitul lunar minim garantat pentru fiecare copil cu disabilităţi şi persoană cu grad de invaliditate.
Pentru persoanele cu grad de invaliditate solitare, cuantumul venitului lunar minim garantat constituie 140% din venitul lunar minim garantat. 
(3) Nivelul venitului lunar minim garantat pentru solicitant se stabileşte de Guvern şi se indexează anual la 1 aprilie în funcţie de creşterea indicelui preţurilor de consum pe anul precedent.
Articolul 8. Venitul global al familiei
(1) La stabilirea venitului global al familiei se iau în considerare veniturile obţinute sub formă bănească şi naturală din munca retribuită, din toate tipurile de activitate antreprenorială, prestaţii de asigurări şi asistenţă socială, venituri de la folosirea terenurilor agricole şi loturilor de pămînt, precum şi alte tipuri de venit, inclusiv de la proprietate.

(2) La calcularea venitului global mediu lunar al familiei se iau în considerare veniturile realizate de membrii acesteia în ultimele 6 luni. În cazul familiilor ce desfăşoară activitate agricolă, venitul global mediu lunar se stabileşte reieşind din veniturile obţinute în ultimele 12 luni.

(3) La evaluarea bunăstării familiei, pentru stabilirea ajutorului social, se iau în considerare bunurile mobile şi imobile pe care le are în proprietate familia. 
(4) Modul şi criteriile de evaluare a bunăstării familiei se stabilesc de către Guvern.

Articolul 9. Stabilirea ajutorului social 

(1) Ajutorul social se stabileşte în baza cererii şi declaraţiei privind veniturile realizate şi proprietatea familiei, depusă de unul dintre membrii familiei cu drept deplin de exerciţiu, desemnat de aceasta, sau, în cazurile prevăzute de lege, de către reprezentantul legal al persoanei îndreptăţite să beneficieze de ajutor social.
(2) Stabilirea ajutorului social se efectuează de către direcţia/secţia asistenţă socială şi protecţie a familiei. 
(3) Direcţia/secţia asistenţă socială şi protecţie a familiei are dreptul să verifice, la domiciliul solicitantului de ajutor social, datele din declaraţia depusă. 

(4) Ajutorul social se stabileşte pentru o perioadă ce nu va depăşi doi ani şi va fi revizuit la intervenirea oricărei schimbări ce ar putea influenţa cuantumul ajutorului social stabilit.

(5) Ajutorul social se acordă începînd cu luna în care a fost înregistrată cererea şi depusă declaraţia. 
Capitolul III

Modul de plată şi finanţare a ajutorului social 
Articolul 10. Plata ajutorului social 

(1) Plata ajutorului social se efectuează lunar, de către Casa Naţională de Asigurări Sociale, prin intermediul instituţiei financiare selectate pe bază de concurs. 
(2) Modul de stabilire şi plată a ajutorului social se aprobă de Guvern.
Articolul 11. Modificarea cuantumului ajutorului social
(1) Modificarea cuantumului ajutorului social se efectuează în următoarele situaţii: 
a) în cazul modificării venitului lunar minim garantat;

b) în cazul modificării venitului global al familiei sau al numărului membrilor acesteia. 

(2) Modificarea cuantumului ajutorului social se efectuează de către direcţia/secţia asistenţă socială şi protecţie a familiei. 
Articolul 12. Încetarea plăţii ajutorului social
(1) Plata ajutorului social încetează în următoarele cazuri: 

a) familia nu mai îndeplineşte condiţiile prevăzute de prezenta lege; 
b) familia îşi schimbă locul de trai;
c) persoana solitară care a beneficiat de ajutor social a decedat sau a fost declarată dispărută fără veste.

(2) Direcţia/secţia asistenţă socială şi protecţie a familiei comunică în scris despre încetarea plăţii ajutorului social beneficiarului, în cazurile prevăzute în literele a) şi b) din alineatul (1) al prezentului articol, şi Casei Naţionale de Asigurări Sociale, în termen de 15 zile de la data emiterii deciziei.
Articolul 13. Contestarea

Decizia privind acordarea sau neacordarea ajutorului social, modificarea sau încetarea plăţii acestuia, precum şi recuperarea sumelor încasate nejustificat poate fi atacată în condiţiile legislaţiei. 
Articolul 14. Finanţarea ajutorului social
Achitarea ajutorului social, stabilit conform prezentei legi, se efectuează din mijloacele bugetului de stat, prin intermediul bugetului asigurărilor sociale de stat.

Articolul 15. Evidenţa beneficiarilor de ajutor social 
Evidenţa beneficiarilor de ajutor social se efectuează de către direcţia/secţia asistenţă socială şi protecţie a familiei, Casa Naţională de Asigurări Sociale şi Ministerul Protecţiei Sociale, Familiei şi Copilului, prin crearea unui sistem informaţional automatizat. 

Capitolul IV
Responsabilităţile şi răspunderea pentru încălcarea 
prevederilor prezentei legi
Articolul 16. Responsabilităţi 
(1) Solicitantul este obligat să prezinte organului cu drept de stabilire a ajutorului social informaţii complete şi veridice.
(2) În cazul prezentării informaţiei incomplete, greşite sau neinformării despre schimbările ce au intervenit în structura şi cuantumul veniturilor, fapt ce a influenţat cuantumul ajutorului social, beneficiarul restituie toată suma care a fost plătită nejustificat şi este lipsit de dreptul la stabilirea ajutorului social în decursul unui an. 
Articolul 17. Răspunderea pentru încălcarea prevederilor 
                       prezentei legi 

Încălcarea prezentei legi atrage după sine răspunderea prevăzută de legislaţie.

Articolul 18. Controlul corectitudinii stabilirii ajutorului social şi utilizării mijloacelor financiare 
(1) Controlul asupra corectitudinii stabilirii şi utilizării conform destinaţiei a mijloacelor financiare alocate se exercită de către organele de control abilitate.
(2) Verificarea autenticităţii informaţiei prezentate pentru stabilirea ajutorului social se efectuează nemijlocit de organul care a stabilit ajutorul social. 
Capitolul VI
Dispoziţii finale şi tranzitorii

Articolul 19. Intrarea în vigoare, efectele asupra unor acte normative şi perioada tranzitorie 
(1) Prezenta lege intră în vigoare la 1 septembrie 2008. 

(2) Guvernul, în termen de 6 luni de la data adoptării: 

a) va prezenta Parlamentului propuneri privind aducerea legislaţiei în vigoare în conformitate cu prevederile prezentei legi;

b) va elabora şi aproba actele normative necesare, ce vor reglementa mecanismul de implementare a prezentei legi.
(3) Din data intrării în vigoare a prezentei legi, pînă în anul 2010:

a) actualii beneficiari de compensaţii nominative, conform Legii nr. 933-XIV din 14 aprilie 2000 cu privire la protecţia socială specială a unor categorii de populaţie, vor beneficia în continuare de acestea;

b) dreptul la stabilirea compensaţiei nominative persoanelor сare corespund cerinţelor Legii nr. 933-XIV din 14 aprilie 2000 cu privire la protecţia socială specială a unor categorii de populaţie încetează.
Notă informativă

asupra proiectului de lege cu privire la ajutorul social
Analiza sistemului de asistenţă socială relevă necesitatea unei noi orientări în politica socială a statului, pentru a asigura persoanele şi familiile care se confruntă cu condiţii de trai dificile, pe care nu le pot depăşi prin propriile mijloace şi capacităţi.
După cum se ştie, actualmente toate beneficiile băneşti sînt oferite numai în cazul apartenenţei la anumite categorii de populaţie, iar categoriile în cauză nu întotdeauna reprezintă cele mai sărace grupuri ale populaţiei. Acest principiu se consideră ineficient datorită faptului, că la acordarea asistenţei sociale nu se ia în consideraţie nivelul de trai şi necesitatea solicitanţilor de asistenţă socială.
Compensaţiile nominative pentru plata serviciilor comunale şi energiei electrice sunt una din cele mai semnificative prestaţii sociale, după cheltuieli şi după numărul de beneficiari (circa 262 mii beneficiari), care încadrează 11 categorii de persoane, iar mijloacele financiare pentru acordarea acesteia constituie circa 340 mii. lei (2007). Totodată, volumul compensaţiilor nominative este în permanentă ascendenţă.
Conform rezultatelor unor studii efectuate în cadrul proiectului LIESAP (2002), precum şi a proiectului privind testarea mecanismului nou de prestare a compensaţiilor nominative (2006), aprobat prin Hotărârea Guvenului nr. 1119 din 27 octombrie 2005, s-a constatat că stabilirea compensaţiilor nominative în baza principiului categorial, nu asigură direcţionarea asistenţei sociale spre cele mai nevoiaşe pături de populaţie.
Pentru eficientizarea sistemului de prestaţii şi direcţionării acestora către cei mai săraci este elaborat prezentul proiect de lege, care are drept scop asigurarea unui venit lunar minim garantat, familiilor defavorizate, prin acordarea ajutorului social, stabilit în conformitate cu evaluarea venitului global mediu lunar al familiei şi necesitatea de asistenţă socială.
Proiectul de lege cu privire la ajutorul social a fost elaborat în temeiul prevederilor Strategiei de reformă a sistemului de asistenţă socială, aprobată prin Hotărîrea Parlamentului nr.416-XIY din 28 mai 1999, Hotărîrii Guvernului nr.1117 din 25 octombrie 2005, cu privire la eficientizarea sistemului de asistenţă socială, Planului de acţiuni Republica Moldova - Uniunea Europeană.
Pornind de la aspectele enunţate mai sus, Ministerul Protecţiei Sociale, Familiei şi Copilului, cu suportul Ministerului Finanţelor, Ministerului Economiei şi Comerţului, Proiectul „Suport în prestarea unor servicii de asistenţă socială eficiente şi durabile" finanţat de DFID/SIDA, a elaborat proiectul de lege cu privire la ajutorul social, care reglementează următoarele aspecte :
1. Identificarea beneficiarilor de ajutor social în funcţie de venitul mediu global al familiei;
2. Condiţiile de acordare a ajutorului social:

3. Stabilirea cuantumului şi plata ajutorului social cu indexarea acestuia anual la 1 aprilie:
4. Achitarea ajutorului social şi efectuarea controlului asupra respectării prevederilor legale..
Reforma sistemului de asistenţă socială prevede la prima etapă păstrarea compensaţiilor nominative, cu îngheţarea cuantumului acestora, încetării încadrării noilor beneficiari, şi ulterior anularea compensaţiilor nominative, adică o perioadă tranzitorie, anularea indemnizaţiilor pentru întreţinerea copilului cu vîrsta cuprinsă între 1,5/3-16 ani. Aceste persoane vor avea posibilitatea să se califice pentru acordarea ajutorului social.
Acordarea ajutorului social se va realiza, în conformitate cu prezentul proiect de lege, în baza testării venitului global al familiei cu utilizarea indicatorilor de bunăstare şi a sistemului „proxy", axat pe mai mulţi factori: capacitatea de muncă, servicii comunale, mijloace de transport, imobil, etc. Acest principiu este aplicat cu succes în ţările membre ale Uniunii Europene (Lituania, Ungaria, Irlanda, România etc.) precum şi în Ucraina, Azerbaidjan, Armenia.
La estimarea venitului minim garantat, s-au luat în consideraţie nivelul
salariului minim pe republică (400 lei), aprobat prin Hotărîrea nr.575 din 24 mai
2007, şi al pensiei minime în sistemul de asigurări sociale 406,6 lei (în agricultură
361,5 lei), aprobat prin Hotărîrea Guvernului nr.325 din 21 martie 2007, cu privire
la indexarea prestaţiilor de asigurări sociale şi a unor prestaţii sociale de stat.

Din calculele estimative, efectuate cu suportul experţilor internaţionali din cadrul Proiectului „Suport în prestarea unor servicii de asistenţă socială eficiente şi durabile" mijloacele financiare necesare pentru implementarea legii date, pentru perioada septembrie - decembrie 2008, vor constitui, suplimentar, circa 105 mln. lei.
Concomitent se propune, ca obiectiv prioritar, menţinerea în timp a mărimii reale a venitului garantat de stat şi protejarea puterii de cumpărare a potenţialilor beneficiari prin actualizarea anuală a valorii venitului lunar minim garantat pentru solicitant cu un procent egal cu rata inflaţiei medii anuale pentru anul precedent.
Indexarea anuală urmează a fi aplicată la 1 aprilie a fiecărui an, ceea ce este similar cu modalitatea de indexare a pensiilor de asigurări sociale de stat şi a altor prestaţii sociale (alocaţiile sociale de stat, pensiile participanţilor la lichidarea consecinţelor catastrofei de la Cernobîl, pensiile militarilor în termen).
Proiectul de lege a fost coordonat cu ministerele interesate şi la definitivare au fost luate în consideraţie majoritatea propunerilor şi obiecţiilor.
Reieşind din cele expuse, considerăm proiectul de lege propus actual şi oportun, deoarece va permite eficientizarea direcţionării mijloacelor financiare ale statului către familiile defavorizate, precum şi o creştere considerabilă a eficacităţii sistemului de asistenţă socială.
Galina BALMOŞ,
Ministru
